Päästeamet
Raua 2
10124 Tallinn

19. märts 2013
	     
Lugupeetud Hr Ain Karafin,

Käesolevaga kinnitame kokkulepet, mille kohaselt advokaadibüroo Glikman, Alvin & Partnerid (edaspidi Büroo) esindab Päästeametit, osutades õigusabi Eesti seaduste küsimustes.
Ülesande täpne sisu lepitakse kokku Lähteülesandes.

Kliendipartneriks olen mina, ülesannete täitmisel kasutan vastavalt vajadusele Büroo teisi partnereid ja  advokaate. Teie õiguslike küsimustega tegelevad alati advokaadid, kes on meie hinnangul pädevaimad Teile kvalifitseeritud ja tulemusliku õigusabi osutamiseks. 

Käesolev kliendileping hõlmab Glikman, Alvin & Partnerid Kliendilepingu üldtingimusi (Lisa A), Arveldus- ja  maksetingimusi (Lisa B) ja Kehtivat õigusteenuse tunnihindasid (Lisa C). Kõik ülalloetletud lisad on käesoleva kokkuleppe/kliendilepingu tingimusteks, mis kehtivad nii käesoleva kokkuleppe/kliendilepingu kui ka mistahes tulevikus meie poolt täitmisele võetavate ülesannete suhtes, kui ei lepita kirjalikult kokku teisiti.  

Palun Teil allkirjastada käesoleva kliendilepingu mõlemad eksemplarid ja tagastada meile üks allkirjastatud eksemplar. Juhul, kui Teil on küsimusi käesoleva kokkuleppe mistahes tingimuste osas, palun võtke minuga ühendust.

Lugupidamisega,
GLIKMAN, ALVIN & PARTNERID

Ain Alvin						
Juhatuse liige / Partner				

Päästeameti poolt ja nimel nõustun:

Nimi: Ain Karafin
Ametikoht: Peadirektori asetäitja		
Kuupäev: _____________

LISA 	A

GLIKMAN, ALVIN & PARTNERID
KLIENDILEPINGU ÜLDTINGIMUSED

Üldtingimused. Käesolev dokument sätestab kliendilepingu põhitingimused Teie esindamiseks. Need tingimused on mistahes meievahelise kokkuleppe lahutamatuks osaks, tingimusi saab muuta üksnes poolte kirjalikul kokkuleppel. Palun tutvuge tingimustega hoolikalt ja küsimuste tekkimisel pöörduge palun koheselt meie poole. Soovitame Teil antud dokument säilitada. 

Rakendus. Teid esindab Advokaadibüroo Glikman, Alvin & Partnerid. 

Kliendi Ees Vastutav Partner. Kliendi poolt soovitud õigusabi osutamise eest vastutab üks partneritest. Asjakohase ja tulemusliku õigusabi osutamiseks kaasatakse teisi büroo advokaate ja avaldatakse neile vajalikku konfidentsiaalset teavet. Kui õigusteenust osutab vandeadvokaadi abi, teeb ta seda vastavalt advokatuuriseadusele (§ 55 lg 5) patrooni juhendamisel. Büroo tegutseb õigusabi osutamisel vajaliku hoolsusega, kuid ei taga konkreetse tulemuse saavutamist. Büroo ei ole kohustatud pärast tööülesannete täitmist Kliendile antud teavet ega arvamusi ega Büroo poolt koostatud dokumente parandama ega täiendama seoses õigusaktide muutmise ega kehtetuks tunnistamise, kohtupraktika kujunemise ega mis tahes muude asjaolude muutumisega.

Büroo vastutuse tingimused ja piirangud. Büroo vastutab õigusabi osutamisel Kliendile süüliselt tekitatud otsese varalise kahju eest õigusabi osutamise eest makstud summa või  advokaadi kutsekindlustusega määratud maksimaalse hüvitamise ülempiiri ulatuses. Büroo ei vastuta saamata jäänud tulu ja mittevaralise kahju eest. 

Õigusabi ulatus ja Tasud. Kliendilepingu sisuks on Kliendile õigusabi osutamine: õigusnõustamine, õiguslike dokumentide koostamine ja muu õigusabi Kliendi huvides. Iga ülesande sisu ja ulatus lepitakse kokku eraldi dokumendis, mis koostatakse ja esitatakse Kliendile igakordse esindusülesande kokkuleppimisel (Lähteülesanne). Õigusteenuse osutamine toimub kooskõlas Advokatuuriseaduse ja advokaatide eetikakoodeksi nõuetega. Õigusteenuse osutamisel lähtub Büroo Kliendi poolt ja nimel esitatud juhistest. Lähteülesandes sätestatakse hinna ja tasumise tingimused. 

Büroo kohustused. Büroo informeerib viivitamata Klienti kohtuistungi toimumise ajast ning edastab kohtulahendi Kliendile kohe pärast kohtuistungi toimumise aja või kohtulahendi teatavaks saamist Büroole. Nõudmise korral esitab Büroo menetluse või kohtulahendi vaidlustamise otstarbekuse kohta kirjaliku aruande viie tööpäeva jooksul kohtuistungile või kohtuotsuse teatavaks saamisele järgnevast tööpäevast arvates. 
Büroo esitab Kliendile kirjaliku aruande kümne tööpäeva jooksul kohtulahendi jõustumisest arvates.

Kliendi kohustused. Klient annab Büroole üle õigusteenuse osutamiseks vajalikud dokumendid ja edastab Büroole õigusteenuse osutamiseks vajaliku teabe. Klient kohustub tegema Bürooga koostööd, informeerima Bürood kõikidest õigusteenuse osutamisega seotud ja nende täitmiseks olulistest asjaoludest, esitama Büroo palvel tähtaegselt õigusabi osutamiseks vajalikud dokumendid ja seisukohad ning tegema muud õigusteenuse osutamiseks vajalikud omapoolsed toimingud.

Klient tasub õigusteenuse eest vastavalt kliendilepingule, samuti kohustub vajadusel väljastama Advokaadile volikirja esindusõiguse tõendamiseks.

Konfidentsiaalsus. Büroo on kohustatud saladuses hoidma Kliendiga seotud teavet, mida ta on seoses Lepingu täitmisega saanud, samuti õigusteenuse tasu suurust. Konfidentsiaalsuskohustus ei ole ajaliselt piiratud ja kohustus laieneb vastavalt advokatuuriseadusele (§ 45) ja eetikakoodeksile ka büroo töötajatele. 

Pooled on kokku leppinud, et Bürool on õigus avaldada kolmandatele isikutele Kliendi Büroo kliendiks olemise fakti, millistes asjades/projektides Büroo on Klienti nõustanud ja Kliendile osutatud teenuste üldist iseloomu. Büroo kohustub siiski mitte avaldama vastavate asjade/projektide üksikasju (nt lepingute tingimusi), välja arvatud kui need on eelnevalt avalikustatud või kui Klient on selleks andnud nõusoleku, ega Büroole makstud tasu suurust.

Bürool on õigus Kliendi eraldi nõusolekuta avaldada kolmandatele isikutele (sh notaritele, tõlkidele, pankadele ja riigiasutustele) Kliendiga seotud konfidentsiaalset informatsiooni ja dokumente, kui see on vajalik Tööülesannete täitmiseks või kui vastav kohustus tuleneb seadusest.

Konfidentsiaalsuskohustuse ei kehti asjas osalenud Advokaadi õigusteenuse kulude sissenõudmise kohta.

Konflikt. Büroo advokaadid ja juristid kohustuvad hoidma ülesande täitmise käigus neile teatavaks saanud informatsiooni, samuti õigusteenuse tasu konfidentsiaalsena. Konfidentsiaalsuskohustus ei ole ajaliselt piiratud ja kohustus laieneb vastavalt advokatuuriseadusele (§ 45) ja eetikakoodeksile ka Büroo töötajatele. 

Samas tuleb Teil arvestada, et Büroo võib õigusteenuse osutamisel saada teistelt klientidelt Teile huvipakkuvat konfidentsiaalset informatsiooni, mida me ei saa Teile edastada. 

Juhindudes advokatuuriseadusest (§ 44 lg 4) ja eetikakoodeksist hoidub Büroo õigusteenuse osutamisest isikule, kelle huvid on või võivad olla vastuolus Kliendi huvidega. 

Kui Kliendi huvid on samas asjas vastuolus Büroo teise kliendi huvidega või on oht, et selline vastuolu tekib, on Bürool õigus Tööülesannete täitmisest loobuda ja Leping lõpetada.

Kolmandad isikud. Meievaheline kliendisuhe ei too kaasa mingeid kolmandate isikute õigusi ega kohustusi. 

Teenuse lõpetamine. Me allume praktiseeritavas jurisdiktsioonis kehtivatele kutsetegevuse nõuetele, mis sätestavad loetelu asjaoludest või sündmustest, milliste esinemisel me oleme kohustatud kliendi esindamisest loobuma. Esindamise lõpetamine on lubatud mistahes põhjusel kooskõlas kutsetegevuse nõuetega. Me püüame eelnevalt välja selgitada ja Kliendiga läbi arutada asjaolud, mis võiksid viia Kliendi esindamisest loobumiseni, ning juhul, kui tekib vajadus kliendilepingust loobumiseks, teatame sellest Kliendile kirjalikult. 

Büroo võib ette teatamata Lepingu lõpetada, kui Klient esitab võltsitud tõendeid ja Advokaat on tõendi võltsimisest teadlik; Klient nõuab, vaatamata Advokaadi selgitusele, et Advokaat kasutaks seadusega vastuolus olevaid vahendeid või viise Kliendi huvide kaitsmiseks; Klient nõuab, et Advokaat tegutseks viisil, mis ei ole kooskõlas Advokaadi au ja väärikusega või kutse-eetika nõuetega; Klient rikub Lepingut oluliselt või korduvalt; Klient tegutseb Advokaadi juhiste vastaselt või muul viisil väljendab selgelt, et ta on kaotanud usalduse Advokaadi vastu; Klient annab Advokaadile Kliendi huve kahjustavaid või Tööülesannete täitmiseks ilmselt kasutuid juhiseid ning hoolimata Advokaadi selgitusest, ei loobu nende juhiste järgimise nõudmisest; Klient ei esita dokumente või andmeid, mida Advokaat nõuab rahapesu ja terrorismi rahastamise tõkestamise nõuete täitmiseks, või esitatud dokumendid ja andmed ei kõrvalda Advokaadi kahtlust, et tehingu eesmärgiks võib olla rahapesu või terrorismi rahastamine.

Kliendil on õigus meiepoolsest esindamisest loobuda igal ajal teatades sellest meile mõistliku aja ette. Kliendilepingu lõpetamine ei mõjuta Kliendi kohustust tasuda enne lepingu lõpetamist Kliendile osutatud õigusteenuste, samuti muude, sealhulgas Kliendi asjade üleandmisega seotud kulutuste eest.

Pooltevaheline advokaadi-kliendisuhe loetakse lõppenuks Kliendi poolt antud konkreetsete ülesannete täitmisega või, üldise õigusteenuse osutamise kokkuleppe korral, juhul, kui viimase Kliendi poolt antud ülesande täitmisest ja arveldamisest on möödunud enam kui kuus kuud. Kui Klient tellib meilt hiljem edasisi või täiendavaid teenuseid, siis advokaadi-kliendisuhe uueneb käesolevatel ja võimalikel täiendavatel tingimustel, mis sätestatakse Lähteülesandes. Asjaolu, et me võime edastada kliendile aeg-ajalt Kliendi jaoks huvipakkuvat teavet seadusemuudatuste kohta kas uudiskirja või muul kujul, ei ole käsitletav meievahelise advokaadi-kliendisuhte uuendamisena.

Kliendi Dokumendid. Ülesande täitmisel, ülesande täitmisest loobumisel ja kliendilepingu lõpetamisel tagastame kliendi nõudmisel kliendile koheselt kliendi poolt meile edastatud originaaldokumendid ja muu vara. Kui ülesande iseloom võimaldab, tagastame Kliendi nõudmisel Kliendile originaaldokumendid ülesande täitmise ajal. Koopiad meie poolt kliendile koostatud dokumentidest, mis Kliendil ei ole säilinud, kuid mille järele Kliendil võib tekkida vajadus, tehakse Kliendile kättesaadavaks. Meie projektid ja töötulemus kuuluvad meile. Me jätame endale õiguse, tulenevalt kohaldatavast seadusest ja meie kutsetöö nõuetest, hävitada käesolevas lõigus nimetatud meie valduses olevad esemed mõistliku aja jooksul. 

E-post. Klient nõustub informatsiooni vahetamisega elektrooniliselt Interneti teel. Teile elektronposti teel edastatavaid dokumente ei krüpteerita (sõltumata sellest, kas need sisaldavad konfidentsiaalset teavet või mitte), välja arvatud juhul, kui Klient taotleb meilt kirjalikult väljasaadetava elektronposti krüpteerimist ja meie tehnilised vahendid seda võimaldavad ning me lepime kokku vastastikku aktsepteeritavates krüpteerimisstandardites ja protokollides. 

Me anname endast parima, et välistada meie elektronpostist ja selle lisadest viirused või muud defektid, mis võivad kahjustada Kliendi arvuteid või IT-süsteemi. Samas, Klient on kohustatud kaitsma oma arvuteid ja IT-süsteemi seesuguste viiruste või defektide vastu, ning me ei võta endale mingit vastutust mistahes kadude või kahjustuste eest, mis võivad tekkida meie poolt edastatud elektroonilise teabe kättesaamisel või kasutamisel. 

Samuti kinnitab Klient, et on teadlik riskidest, mis kaasnevad elektroonilise posti edastamisega: sõnumid võivad kaduda, konfidentsiaalset ja isiklikku informatsiooni võidakse tahtlikult või mittetahtlikult muuta, varastada või kolmandatele isikutele avaldada. Büroo ei vastuta selliste riskide eest.

Keel. Kliendi ja Büroo vaheline suhtluskeel (sealhulgas memod, lepinguprojektid) on eesti keel.

Dokumentide ja õigusteenuse arvete edastamine kliendile. Büroo poolt Kliendile edastatud dokument loetakse Kliendi poolt kättesaaduks, kui see on Büroo poolt Kliendile tähitud kirjana välja saadetud kliendilepingus märgitud aadressile ning kirja postitamisest on möödas 3 päeva. Õigusteenuse arve loetakse kliendi poolt kättesaaduks, kui see on Büroo poolt Kliendile kirja või e-kirjaga saadetud kliendilepingus märgitud aadressil ja kirja postitamisest on möödas 3 päeva. Õigusteenuse arve loetakse Kliendi poolt aksepteerituks, kui Klient ei ole 10 päeva jooksul arve kättesaamisest arve kohta pretensiooni esitanud.

Küsimused. Meie üheks eesmärgiks on kiire ja tõhusa õigusteenuse osutamine ning arvelduste täpsus ja arusaadavus. Palun pöörduge mistahes küsimustega õigusteenuse või arvelduse osas Teid teenindava partneri või advokaadi poole. 

Kohaldatav õigus ja vaidluste lahendamine. Lepingule kohaldub Eesti õigus. Lepingust tulenevad vaidlused püüavad Pooled lahendada läbirääkimiste teel. Kui Lepingust tulenevaid vaidlusi ei õnnestu lahendada Poolte läbirääkimiste teel, lahendatakse vaidlused Harju Maakohtus või maksekäsu kiirmenetluse korral Pärnu Maakohtus.

Leping. Käesolevad Üldtingimused lisatakse kõigile esinduskokkulepetele ning need on iga Lähteülesande osaks. Välja arvatud lõpetamata ülesannete osas, asendavad käesolevad Üldtingimused kõik meievahelised varasemad kokkulepped või lepingud ning nad on ülimuslikud mistahes vastupidiste või alternatiivsete tingimuste ees Teie ja kolmandate isikute vahel. Mistahes käesolevate tingimuste muudatused koostatakse või kinnitatakse kirjalikult Lähteülesandes ning allkirjastatakse Kliendi ja meie Büroo Partneri poolt. 

LISA 	B
GLIKMAN, ALVIN & PARTNERID
ARVELDUS- JA MAKSETINGIMUSED

Õigusteenuse Tasu.

Glikman, Alvin & Partnerid poolt osutatud teenuste eest maksab Klient tasu, mis arvutatakse Kliendi ülesannete täitmiseks kulutatud tundide arvu korrutamise teel meie tavapäraste tunnihindadega. Käesoleval ajal on meie tunnihinnad 110 EUR juristide, 130 kuni 140 EUR advokaatide ja 170 EUR partnerite töötund. Iga juristi ja advokaadi osas on määratud tunnihind, mis vastab tema kogemustele ja pädevusele. Jurist abistab advokaate ja ei osuta õigusteenust.

Büroo poolt Kliendile menetluse kohta esitatava aruande eest küsitava tasu aluseks olevaks määraks on 1/3 õigusteenuse tunnitasu määrast.

Samas juhime tähelepanu, et meie tunnihindu korrigeeritakse teatud ajaperioodi järel ning kliendilepingu sõlmimisega nõustub Klient tasuma meie teenuste eest tunnihindade alusel, mis kehtivad vastava teenuse eest arve esitamise ajal. Tunnihinna muutmisest teatab Büroo Kliendile ette mõistliku aja jooksul kirjalikult taasesitatavas vormis õigusteenuse osutamise ajal või enne seda. Kui Klient ei nõustu esialgselt kokku lepitud tunnihinnast erineva tunnihinna alusel õigusteenuse osutamise eest tasu maksma, on kummalgi Poolel õigus Leping lõpetada. 

Meie ajaarvestus toimub 1/10 tund (st kuueminutilistes) ühikutes. Tasumisele kuulub kogu meie töötajate poolt kliendi ülesandele kulutatud aeg, sealhulgas sõiduaeg nii linnas kui väljaspool linna, kui ei ole kokku lepitud teisiti. Vastavalt vajadusele võivad Kliendi ülesandega tegelevad isikud omavahel ülesandega seotud küsimustes konsulteerida. Sellisel juhul kuulub tasumisele iga töötaja poolt kulutatud aeg. Ülesande täitmine nimetatud viisil võimaldab osutada Kliendile parimat teenust Glikman, Alvin & Partnerid erinevate spetsialistide kogemuste ühendamisega. 

Kliendi soovil võime me aeg-ajalt prognoosida Teile käesoleva kliendilepingu alusel osutatavate teenuste ligikaudset maksumust, kuid seesugused prognoosid ei ole kunagi täpsed ning ei ole pooltele siduvad. 

Kulud ja Muud Tasud. 

a.	Üldsätted. Käesoleva kliendilepingu alusel õigusteenuse osutamine on seotud erinevate kulutustega. Klient kohustub tasuma vastavate kulutuste eest lisaks tunnitasule. Kulud hõlmavad näiteks rahvusvahelised kõne-, faksi- ja muud elektroonilise side teenused, kulleri, käskjala ja muud kättetoimetamiskulud, posti- ja tõlketasud, reisikulud, sekretäride ja kantselei ületunnitöö kulud seoses Teie ülesannete tähtaegse täitmisega, samuti muud sarnased kulutused. 

b.	Lähetus väljaspool linna. Klient kohustub tasuma kõik meie töötajate lähetamisega väljapoole linna seonduvad vajalikud kulud. Samuti tasub Klient õigusteenuse osutajate poolt teelolekule kulutatud aja eest vastavate töötajate tunnitasu määrast 1/3 osas. 

Arveldus ja Maksed. 

Reeglina saadame Kliendile igakuuliselt aruande tehtud tööde ja seonduvate kulude kohta ja arve tasumiseks. Iga Kliendi poolt tellitud töö kohta avatakse eraldi tähistatud projekt ning kõik vastava ülesandega seonduvad tööd ja kulutused kajastatakse selle projekti kohta koostatud aruandes. Kõik riigilõivud, tasud, lõivud ja maksud, sealhulgas, kuid mitteammenduvalt, käibemaks, kuuluvad täielikult tasumisele Kliendi poolt ning need märgitakse aruannetes eraldi. 

Kuivõrd ettevõtluse üheks osaks on rahalised vahendid, eeldame Kliendi poolt arvete kohest tasumist, kuid mitte hiljem kui 21 kalendripäeva jooksul arve esitamisest Kliendile, kui ei ole eelnevalt kokku lepitud teisiti. 

Tasumisega viivitamisel kohustub Klient tasuma viivist 0,2% tasumata summalt iga tasumisega viivitatud kalendripäeva eest. Advokaadibürool on õigus Kliendi poolt arvete tasumata jätmisest või mittekohasest täitmisest tulenevad nõuded loovutada sissenõudmiseks inkassofirmale või pöörduda võlgnevuse sissenõudmiseks kohtu poole, kui võlgnevust ei ole tasutud 30 päeva jooksul peale maksetähtaja möödumist. Sellisel juhul kannab Klient kõik võla õigusliku sissenõudmisega kaasnevad kulud.

Kliendi poolt arve tähtajaks tasumata jätmisel on Bürool õigus peatada õigusabi osutamine ja pidada kinni Kliendi ülesandel koostatud dokumendid kuni Kliendi poolt arve täies ulatuses tasumiseni.

Kliendilepingu lõpetamisel saadame Kliendile meie poolt osutatud teenuste ja nendega seotud kulutuste lõpparuande. Klient nõustub, et mistahes seonduva ettemakse või maksete korral teostatakse lõpparuandes märgitud tasud ettemaksetest. Pärast tasaarveldamist järelejäänud ettemakse tagastatakse Kliendile või vastavalt kliendi kirjalikule juhisele. 

LISA	C

GLIKMAN, ALVIN & PARTNERID
1. JAANUARIST 2010 KEHTIVAD TUNNIHINNAD

Partner										170 EUR
Vandeadvokaat									140 EUR
Advokaat									130 EUR
Jurist										110 EUR
Tõlk										  55 EUR